b'\n_START_ARTICLE_\nJudit Masc\xc3\xb3 i Palau\n_START_SECTION_\nOrigen\n_START_PARAGRAPH_\nJudit Masc\xc3\xb3 va comen\xc3\xa7ar al m\xc3\xb3n de la moda amb 15 anys, va tenir la seva primera actuaci\xc3\xb3 als 13 en un anunci de televisi\xc3\xb3. A m\xc3\xa9s de piano, va estudiar per fer de model a l\'escola de models Francina, fundada per Francina D\xc3\xadaz Mestre. Les seves primeres actuacions van ser a les passarel\xc2\xb7les de Mil\xc3\xa0, Par\xc3\xads o Nova York.\n_START_SECTION_\nCarrera de model\n_START_PARAGRAPH_\nAmb la internacionalitzaci\xc3\xb3 de la seva carrera, va desfilar per dissenyadors com Armani, Dolce & Gabbana, Valentino, Max Mara, Carolina Herrera, Escada, Sportmax, Byblos, Loewe o Anne Klein. Amb molts d\'ells va protagonitzar-ne les campanyes publicit\xc3\xa0ries._NEWLINE_L\'esclat definitiu de la seva carrera es va produir el 1990, quan va protagonitzar l\'especial de bany de la revista Sports Illustrated. Tamb\xc3\xa9 ha estat portada de les revistes Vogue (EUA) (\xc3\xbanica model de nacionalitat espanyola que ho ha estat), Elle (en les edicions francesa, canadenca, estatunidenca, espanyola, sueca i italiana), Harper\'s Bazaar, Cleo, Glamour (EUA), Marie Claire, Telva, Ocean Drive, New Woman o Amica. Ha treballat amb importants fot\xc3\xb2grafs, com ara Hans Feurer, Gilles Bensimon, Ellen von Unwerth, Bruce Weber, Oliviero Torcani, Steven Meisel, Outumuro, Fabrizio Ferri, Albert Watson o Patrick Demarchelier._NEWLINE_L\'any 1992 va ser escollida com a imatge dels Jocs Ol\xc3\xadmpics de Barcelona._NEWLINE_Ha protagonitzat com a actriu secund\xc3\xa0ria alguna pel\xc2\xb7l\xc3\xadcula i ha publicat dos llibres (El libro de Judit Masc\xc3\xb3 i Modelo)._NEWLINE_Va deixar les passarel\xc2\xb7les internacionals el 1995, per\xc3\xb2 va continuar vinculada al m\xc3\xb3n de la moda, apareixent, per exemple, a la Passarel\xc2\xb7la Gaud\xc3\xad de Barcelona. Tot i aix\xc3\xb2, continua fent campanyes de publicitat i reportatges fotogr\xc3\xa0fics. Tamb\xc3\xa9 ha treballat com a presentadora de televisi\xc3\xb3 (Supermodelo a Cuatro o Els 25 a TV3).\n_START_SECTION_\nVida privada\n_START_PARAGRAPH_\nEs va casar a l\'ermita\xc2\xa0del castell de Sant Llu\xc3\xads de R\xc3\xadstol amb l\'advocat Eduard Vicente el 1993 i \xc3\xa9s mare de quatre nenes: Maria, Paula, Romita i Clara._NEWLINE_Tamb\xc3\xa9 ha tingut una pr\xc3\xb2diga participaci\xc3\xb3 en tasques humanit\xc3\xa0ries i de voluntariat social, on ha col\xc2\xb7laborat amb diferents ONG, com la Fundaci\xc3\xb3 de Vicen\xc3\xa7 Ferrer, i altres entitats, com les Missioneres de la Caritat (orde religi\xc3\xb3s establert per la Mare Teresa de Calcuta).\n_START_SECTION_\nPremis\n_START_PARAGRAPH_\nL\'any 2003 va rebre el "Premio a la Mujer del A\xc3\xb1o" de la revista Elle, i el 2009 li van concedir el premi Protagonistas per la seva tasca filantr\xc3\xb2pica.'